Live Nation tiedottaa

Torstaina 5.9.2019

Julkaisuvapaa klo 11

**TY DOLLA $IGN PALAA SUOMEEN**

**Platina- ja kultarajoja rikkonut yhdysvaltalaisartisti Ty Dolla $ign palaa Suomeen marraskuussa. Erityisesti rap- sekä rnb-musiikkia tuotannossaan yhdistelevä tekijä nähdään Helsingin Kulttuuritalolla 10.11.2019. Lipunmyynti keikalle käynnistyy maanantaina 9. syyskuuta Ticketmasterissa.**

**Wiz Khalifan** perustamassa Taylor Gang -kollektiivissa vaikuttava **Ty Dolla $ign** on yksi tämän vuosikymmenen nousujohteisimmista nimistä omassa genressään. Hän teki itselleen nimeä mm. ”Beach House” -mixtapeilla 2010-luvun alussa, jonka jälkeen hän nousi suuremman yleisön tietoisuuteen moninkertaista platinaa saavuttaneilla singleillään kuten *Paranoid*sekä *Or Nah*.

Vuonna 2014 hänet valittiin vuoden lupaavimpien tulokkaiden joukkoon rap-lehti XXL:n arvostetussa Freshman-listauksessa. Seuraavana syksynä ilmestyi debyyttilevy ”Free TC”, joka myi kultaa. Myöhemmin häneltä on ilmestynyt ”Beach House 3” -niminen albumi sekä loppuvuodesta 2018 julkaistu yhteislevy rnb-tähti **Jeremihin** kanssa.

Kyseessä on todellinen monilahjakkuus, sillä hänellä on särmikkään rnb-tulkintansa ja sulavan flownsa lisäksi hallussa myös useampien eri instrumenttien soitto mm. rummuista kitaran kautta koskettimiin. Hänet tunnetaankin myös kirjoittajana sekä tuottajana, joka on työstänyt **Kanye Westin** ja **Migosin** kaltaisten nimien kappaleita.

Omien platina- ja kultalevytystensä lisäksi Ty Dolla $ign on myös yksi halutuimmista vierailijoista muiden artistien kappaleilla. Näistä mainittakoon mm. Billboardin listaykköseksi kivunnut **Post Malonen** *Psycho*, viisinkertaista platinaa saavuttanut **Fifth Harmonyn** *Work from Home* sekä **Jason Derulon** ja **Nicki Minaj**:n kanssa tehty *Swalla*.

Ty Dolla $ign on esiintynyt Suomessa aiemmin kahdesti. Kesällä 2015 hän villitsi loppuunmyytyä yleisöä Blockfesteilla, jolloin keikalla vieraili myös Wiz Khalifa. Hänen viimeisin livensä nähtiin Helsingin Tavastia-klubilla huhtikuussa 2016. Live Nation ja Blockfest järjestävät Kulttuuritalon keikan yhteistyönä.

**KEIKKA:**

Ty Dolla $ign (US)
Su 10.11.2019 Kulttuuritalo, Helsinki
Ovet klo 19

**LIPUT:**

Myyntiin ma 9.9.2019 klo 9 Ticketmasterissa

Liput palvelumaksuineen 29,50 / 39,50 / 48,50 €

**LISÄTIEDOT:**

Live Nation Finland

Promoottori: Valter Filosof, valter.filosof@livenation.fi

Tiedotus: Johanna Immonen, johanna.immonen@livenation.fi

Pressikuvat ja media-akkreditoinnit: <http://media.livenation.fi>

[www.dollasignworld.com](http://www.dollasignworld.com)

[www.livenation.fi](http://www.livenation.fi)

[www.blockfest.fi](http://www.blockfest.fi)